

# Pályázati felhívás

## Az Erasmus+ programban részt vevő fogyatékossággal élő vagy tartósan beteg hallgatók, illetve oktatók, nem oktatói személyzet kiegészítő pénzügyi támogatására

## 2015/2016-os tanév

A Pécsi Tudományegyetem és a Tempus Közalapítvány közösen pályázatot hirdetnek azon felsőoktatásban tanuló/dolgozó fogyatékossággal élő vagy tartósan beteg hallgatók, oktatók és a felsőoktatási intézmények nem oktató beosztású, adminisztratív munkatársai számára, akik a 2015/2016-ös tanévben Erasmus+ mobilitási ösztöndíjat nyertek el.

A támogatás célja egyenlő esélyt nyújtani a felsőoktatás területén is a speciális ellátást igénylő kiutazók számára az Erasmus+ programban.

## Kik pályázhatnak?

Látássérült, mozgássérült, hallássérült, cukorbeteg, tej- vagy lisztérzékeny, illetve egyéb fogyatékossággal élő vagy a betegség miatt folyamatos orvosi felügyeletre szoruló személyek, *amennyiben* a betegségük igazolhatóan jelentős többletköltségeket okoz a külföldi tartózkodás során az átlagos külföldi megélhetési költségekhez képest. A támogatás nem igényelhető azokra a költségekre (pl. gyógyszerköltség), amik Magyarországon is felmerülnek, beszerezhetők itthon és kivihetők külföldre, így például az első háromhavi gyógyszeradag.

## A pályázatnak tartalmaznia kell:

* A hiánytalanul kitöltött pályázati űrlapot;
* Igazolást az elnyert Erasmus+ támogatásról (az igazoláson a kiutazás időtartamának is szerepelnie kell);
* A kezelőorvos (háziorvos vagy az illetékes szakorvos) által három hónapnál nem régebben kiállított kórtörténeti összefoglalót a betegségről, amely tartalmazza a kórelőzményt, az eddigi diagnosztikus vizsgálatokat, kezeléseket, eredményeket.

## Pályázatok bírálata, döntéshozatal

A pályázatok formai bírálatát a küldő felsőoktatási intézmény végzi, míg orvosi szakvéleményt a Tempus Közalapítvány által felkért független orvos-szakértők adnak. Javaslatuk alapján a Tempus Közalapítvány Kuratóriuma hoz döntést a pályázatról és meghatározza a támogatás összegét. A Kuratórium döntése ellen fellebbezésnek nincs helye, hiánypótlásra nincs lehetőség.

## A támogatás összege

A pályázati űrlapon a pályázónak tételesen fel kell sorolnia, hogy milyen tételekre mekkora összegű támogatást igényel, a pályázati űrlapon a teljes időtartamra igényelt összegeket kell feltüntetnie. Csakis olyan tételekre kérhet támogatást, amelyek szorosan összefüggnek a külföldi tartózkodással, illetve amelyek felhasználásáról – pozitív elbírálás esetén – a pályázó számlákkal tud elszámolni. Az orvos szakértők a bírálat során a pályázó kórtörténeti összefoglalója alapján a pályázó kiegészítő támogatás iránti igényét négy csoportba sorolják: a) indokolatlan, b) enyhe, c) közepes, d) súlyos. A súlyossági fokozat szabályozza azt, hogy a pályázó havi bontásban maximum és minimum hány eurót kaphat. A sávok a következőképpen néznek ki:

|  |  |  |  |
| --- | --- | --- | --- |
|  | Enyhe betegség | Közepesen súlyos betegség | Súlyos betegség |
| Hallgatók | 20 – 150 euró/hó | 150 – 320 euró/hó | 320 – 500 euró/hó |
| Oktatók, nem oktatói személyzet | 10 – 20 euró/nap | 20 – 60 euró/nap | 60 – 100 euró/nap |

**A támogatás kizárólag a pályázatban igényelt költségekre használható fel.**

A pályázat benyújtásának határideje (postai bélyegző dátuma):

**2015. május 20.**

**2015. október 27.**

A pályázatokat magyar nyelven, kizárólag a megadott pályázati űrlapon kérjük benyújtani:

* 2 nyomtatott, aláírt példányban a küldő intézmény koordinátorához (7622 Pécs, Vasvári Pál. u. 4. Erasmus Iroda), valamint
* 1 elektronikus verziót a buda.reka@pte.hu e-mail címre is el kell küldeni.

Kérjük, feltétlenül csatolja pályázatához a fent felsorolt dokumentumokat, mert nélkülük a pályázat nem értékelhető!

A pályázat eredeti példányát postai úton a küldő felsőoktatási intézménye Erasmus+ koordinátorának szíveskedjenek eljuttatni.

További felvilágosítást az intézményi Erasmus+ koordinátortól, vagy a Tempus Közalapítványtól (1/237-1300, info@tpf.hu) kaphat.

Mellékletek:

* pályázati űrlap